भुक्खे गभरुएं च इक आदमी बेकार समां गुआऽ करदा हा। उसदे बाल सूहे हे, सिर बिच्चा दा गंजा होआ’रदा हा। ढिड्डै दी खरी गोगड़ निकली दी ते ल’त्तां सुक्की दियां पतलियां हियां। ओह्‌दी ग’ल्लें दे ठौरे निकले दे हे ते जात बड़ा बड्‌डा हा, जिस च घोड़े दे दंदें जनेह् बड्डे-बड्‌डे पीले दंदें दी पंगताल नजरी औंदी ही। इ’नें दंदें कारण गै लोकें उसदा नां रक्खी ओड़े दा हा “लाल घोड़ा” ओह् अपने किश रिश्तेदारें कन्नै, जेह्‌ड़े सिम्बीर्स्क च बपारी हे, मुकद्‌द‌मेबाजी च फसे दा हा। मुकदमा चलदे त्रै ब’रे होई चुके दे हे। ओह् सुनने आह्‌लें गी छाती ठोकियै आखदा हा, “में ते मरी गै जाङ, पर उ’नें लोकें गी बी तबाह् करी देङ। उ’नें लोकेंगी जेकर दर-दर भिक्ख नेईं मंगोआई, तां मेरा नां नेईं। जिसलै ओह् बी त्रै ब’रे दर-दर खेह् छानी लैङन, तां में कनून राहें जित्ती दी सारी जैदाद उ’नेंगी परताई देङते आक्खङ, हून दस्सो शतान दे बच्चेओ। चक्खी लैता मजा ?”